**ՏԵՂԵԿԱՆՔ – ՀԻՄՆԱՎՈՐՈՒՄ**

**Հայաստանի Հանրապետության կառավարության ԵՎ Ասիական զարգացման բանկի միջԵՎ 2021թ. ապրիլի 7-ին ստորագրված «Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագիր» (Վարկ թիվ 3449-ARM) վարկային համաձայնագրի փոփոխությՈՒՆԸ ՎԱՎԵՐԱՑՆԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆ­ՔԻ ՆԱԽԱԳԾԻ ՎԵՐԱԲԵՐՅԱԼ**

Հայաստանի Հանրապետության և Ասիական զարգացման բանկի միջև «Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագիր» վարկային համաձայնագիրը (44,037․0 հազ․ եվրո գումարի չափով) ստորագրվել է 2016թ. նոյեմբերի 9-ին և ուժի մեջ է մտել 2017թ․ ապրիլի 24-ին։ Ծրագրի նպատակն է հիմնանորոգել ճանապարհի՝ Մ6, Վանաձոր-Ալավերդի-Վրաստանի սահման միջպետական նշանակության ավտոճանապարհի Քոբայր-Բագրատաշենի սահմանային անցակետ կմ 38+450-կմ 90+191 հատվածը (երկարությունը՝ 51․74կմ):

Ծրագրի ակնկալվող ավարտը 2020թ․ նոյեմբերի 30-ն է (Հավելված 1, կետ 4), իսկ վարկի փակման ամսաթիվը՝ 2021թ․ մայիսի 31-ը կամ որևէ այլ օր, որը ժամանակ առ ժամանակ կարող է համաձայնեցվել Վարկառուի և ԱԶԲ-ի միջև (Հոդված III «Վարկային միջոցների օգտագործում», Բաժին 3․05)։

ՀՀ ՏԿԵՆ տրամադրած տեղեկատվության համաձայն՝ վարկային համաձայնագրի ժամկետի երկարաձգման անհրաժեշտությունը պայմանավորված է հետևյալ հանգամանքներով.

1. Ծրագրի շրջանակներում շինարարական կապալի պայմանագրերը կնքվել են 2017թ․ նոյեմբերի 30-ին, շինարարական աշխատանքների փաստացի մեկնարկը տրվել է 2018թ․ մայիսի 29-ին՝ վարկային համաձայնագիրն ուժի մեջ մտնելուց շուրջ 13 ամիս անց։

2. Վարկային համաձայնագրում նշված ծրագրի ակնկալվող ավարտի ժամկետը՝ 2020թ․ նոյեմբերի 30, ներառում է նաև շինարարական աշխատանքների ավարտից հետո ի հայտ եկած թերությունների համար կապալառուների պատասխանատվության ժամանակահատվածը, որը, համաձայն պայմանագրի, 365 օր է և հաշվարկվում է՝ սկսած աշխատանքների ավարտման ժամկետից։

Համաձայն կնքված շինարարական կապալի պայմանագրերի՝ աշխատանքների ավարտման համար նախատեսված է 900 օր՝ սկսած աշխատանքների մեկնարկի ամսաթվից, որը 2020թ․ նոյեմբերի 14-ն է, ուստի վարկային համաձայնագրում նշված ծրագրի ակնկալվող ավարտի ժամկետը՝ 2020թ․ նոյեմբերի 30-ը, արդեն իսկ չի բավականացնում շինարարական աշխատանքների ավարտից հետո ի հայտ եկած թերությունների համար կապալառուների պատասխանատվության՝ 365 օր տևողությամբ ժամանակահատվածի ապահովմանը։

3. Շինարարական աշխատանքները սահմանված ժամկետում հնարավոր չէ ավարտել՝ ելնելով հետևյալ հանգամանքներից՝

• Ծրագրի իրականացման ընթացքում ծագած չնախատեսված բազմաթիվ լրացուցիչ աշխատանքների անհրաժեշտությունը (ստորգետնյա ջրագծերի, կոյուղագծերի, կապի հաղորդակցուղիների վերատեղադրման նախագծում և իրականացում),

• հողօտարման խնդիրների լուծման ժամանակատար ընթացակարգերի պահպանումը, որոնք հանգեցրել են հիմնական շինարարական աշխատանքների դանդաղեցմանը և հետաձգմանը,

• նախագծային փոփոխությունները, որոնք կատարվում են ճանապարհի առանձին վտանգավոր տեղամասերում ճանապարհային ավտանգության բարելավման ուղղությամբ (Օձունի խաչմերուկ, 58-րդ կմ և այլն),

• նոր կորոնավիրուսի համավարակի կապակցությամբ հայտարարված արտակարգ դրությամբ պայմանավորված սահմանափակումների, ինչպես նաև հայտարարված ռազմական դրության պայմանների ազդեցությունը աշխատանքների արդյունավետության վրա։

Հաշվի առնելով, որ ներկա իրավիճակում շինարարական աշխատանքների ավարտման համար իրատեսական ժամկետ է 2021թ․ օգոստոսի 31-ը, Ասիական զարգացման բանկի կողմից 2020թ․ հոկտեմբերի 9-ից 21-ը կայացած առաքելության շրջանակներում քննարկումների արդյունքում համաձայնություն է ձեռք բերվել վարկային համաձայնագրի ժամկետը երկարաձգել մինչև 2022թ. դեկտեմբերի 31-ը (շինարարական աշխատանքների ավարտ՝ 2021թ. օգոստոսի 31, թերությունների համար պատասխանատվության ժամկետի ավարտ՝ 2022թ. օգոստոսի 31 և 4 ամիս՝ ծրագրի ֆինանսական աուդիտի իրականացման և կանխավճարային հաշվին առկա կանխավճարների լրիվ մարման համար)։

Հայաստանի Հանրապետության և Ասիական զարգացման բանկի միջև 2021թ. ապրիլի 7-ին ստորագրված «Հայաստան-Վրաստան սահմանային տարածաշրջանային ճանապարհի (Մ6 Վանաձոր-Բագրատաշեն) բարելավման ծրագիր» (Վարկ թիվ 3449-ARM) վարկային համաձայնագրի փոփոխությունը ՀՀ պետական բյուջեի համար նախատեսում է լրացուցիչ ֆինանսական պարտավորություն: